দলের সবাই এলে গাইড বললেন, ‘যে গ্লোবের মঞ্চে স্বয়ং শেক্সপীয়ার অভিনয় করতেন, সে গ্লোব আজ আর নেই। ১৬১৩ সালে ২৭শে জুন গ্লোবের মঞ্চে অভিনীত হচ্ছিল “হেনরী দি এইট্থ”। নাটকের প্রয়োজনে কামান থেকে আগুনের ফুলকি অসাবধানে ছিটকে এসে লাগে কাঠের বীমে। চাল ছিল শুকনো খড়ের। দু ঘণ্টার মধ্যে সব শেষ। কেবল বাঁচোয়া এই যে অভিনেতারা ও দর্শকরা প্রাণে বেঁচে যান। ১৯৮৯ সালে পার্ক স্ট্রীটের একটি কার পার্কিং-এর মাটি খুঁড়ে আসল গ্লোব থিয়েটারের একটি কাঠের বীম মাত্র তোলা হয়। বাকি সব ঐখানেই সমাধিপ্রাপ্ত।’ গন্তব্যের দিকে অঙ্গঁুলিনির্দেশ করে দেখালেন — ‘কাছেই, বড় জোর ১৫০ ফুট। সাইটে গেলে দেখবে কালো মোটা একটা অংশ জমিতে দাগানো। পুরনো গ্লোব ছিল ওখানেই। বর্তমান গ্লোব আমেরিকান অভিনেতা নির্দেশক প্রযোজক স্যাম ওয়ানামেকারের সারাজীবনের অধ্যবসায়ের ফল এবং হলফ করে বলতে পারি এই থিয়েটারের পুনর্নির্মাণে সেই সময়ের কারিগরি কৌশল একেবারে নিখুঁত ভাবে প্রয়োগ করা হয়েছে।’